**Τα δικαιολογητικά που υποβάλλονται μαζί με την αίτηση επανεγγραφής και νέας εγγραφής βρεφών και νηπίων στους Βρεφονηπιακούς και Παιδικούς σταθμούς Δήμου Φιλοθέης – Ψυχικού για το έτος 2024-2025**, **καθώς και η μοριοδότηση των αιτήσεων**, **σύμφωνα με την υπ’ αριθ. 94/2024 απόφαση του Δημοτικού Συμβουλίου Δήμου Φιλοθέης-Ψυχικού, καθορίζονται ως εξής:**

**α)** Για τις αιτήσεις επανεγγραφών και νέων εγγραφών, των βρεφών και νηπίων στους Βρεφονηπιακούς - Παιδικούς σταθμούς και στο Βρεφικό σταθμό Δήμου Φιλοθέης- Ψυχικού, ορίζεται ως προθεσμία κατάθεσης αιτήσεων και δικαιολογητικών, το διάστημα από 10 Μαΐου έως 9 Ιουνίου 2024.

Μαζί με την αίτηση εγγραφής – επανεγγραφής υποβάλλονται τα παρακάτω δικαιολογητικά:

**Υποχρεωτικά δικαιολογητικά**

* **Πιστοποιητικό οικογενειακής κατάστασης**, που να έχει εκδοθεί εντός του τελευταίου εξαμήνου και όπου αυτό δεν είναι εφικτό, ληξιαρχική πράξη γέννησης του παιδιού, ή/ και ληξιαρχική πράξη συμφώνου συμβίωσης. Όσον αφορά στην επανεγγραφή, στην περίπτωση που δεν υπάρχει μεταβολή στην οικογενειακή κατάσταση, αντί των παραπάνω, προσκομίζεται υπεύθυνη δήλωση των γονέων που βεβαιώνει τη μη μεταβολή. Σε περίπτωση που οι γονείς είναι αλλοδαποί προσκομίζεται πιστοποιητικό οικογενειακής κατάστασης, ή άλλο ισοδύναμο έγγραφο με επίσημη μετάφραση στην ελληνική γλώσσα.
* **Ατομική κάρτα υγείας του παιδιού** (**έντυπο το οποίο παραλαμβάνεται από την ιστοσελίδα του Δήμου), συμπληρωμένη και υπογεγραμμένη από Παιδίατρο.** Αντίγραφο του βιβλιαρίου υγείας του παιδιού με τα εμβόλια που προβλέπονται κάθε φορά, ανάλογα με την ηλικία του, καθώς και της πρώτης σελίδας, όπου αναγράφονται τα στοιχεία του παιδιού. Επίσης αποτέλεσμα Φυματινοαντίδρασης Mantoux, στις περιπτώσεις που προβλέπεται από το Εθνικό Πρόγραμμα Εμβολιασμών. Σε ειδικές περιπτώσεις που το παιδί εμφανίζει κάποια πάθηση (π.χ. νεανικό σακχαρώδη διαβήτη, επιληψία κ.ο.κ) ή άλλη κατάσταση (πυρετικοί σπασμοί, ιστορικό αναφυλακτικής αντίδρασης κ.ο.κ), θα προσκομίζεται γνωμάτευση με σχετικές οδηγίες αντιμετώπισης, από ιατρό αντίστοιχης ειδικότητας. Σε περιπτώσεις που αφορούν στην ψυχοκινητική ή αναπτυξιακή εξέλιξη του παιδιού (π.χ. όταν παρακολουθεί πρόγραμμα λογοθεραπείας ή εργοθεραπείας) θα προσκομίζεται έκθεση ιατρού αντίστοιχης ειδικότητας (π.χ. αναπτυξιολόγου, παιδονευρολόγου ή παιδοψυχίατρου).
* **Αντίγραφο φορολογικής δήλωσης που κατατέθηκε το τρέχον έτος και αντίγραφο εκκαθαριστικού σημειώματος.** Το οικογενειακό εισόδημα προκύπτει από το συνολικό δηλωθέν εισόδημα (μισθοί, μισθώματα, αγροτικές εργασίες κλπ.), καθώς και από το σύνολο των αυτοτελώς φορολογηθέντων εισοδημάτων. Δεν λαμβάνονται υπόψη στον υπολογισμό του εισοδήματος η αποζημίωση από απόλυση και εφόσον συντρέχει με ανεργία στο οικονομικό έτος αναφοράς, το επίδομα ανεργίας και το επίδομα μητρότητας της Δ.ΥΠ.Α. (πρώην ΟΑΕΔ), καθώς και το επίδομα αναπηρίας, για τα οποία πρέπει να προσκομιστούν αντίστοιχες βεβαιώσεις, αν δεν αναγράφονται στο εκκαθαριστικό σημείωμα.

**Σε περίπτωση που δεν έχει υποβληθεί η φορολογική δήλωση κατά την κατάθεση της αίτησης:**

* μπορεί να προσκομιστεί υπεύθυνη δήλωση στην οποία θα αναφέρονται τα εισοδήματα της οικογένειας και
* η περσινή δήλωση Ε1 και το εκκαθαριστικό,

με την υποχρέωση να προσκομιστεί η δήλωση του τρέχοντος έτους, αμέσως μετά την υποβολή της, μαζί με το αντίγραφο του εκκαθαριστικού σημειώματος, προκειμένου να οριστικοποιηθεί η μοριοδότηση της αίτησης.

* **Για τη βεβαίωση της κατοικίας** προσκομίζεται φωτοτυπία πρόσφατου λογαριασμού ρεύματος, ή σταθερής τηλεφωνίας, ή ΕΥΔΑΠ, ή μισθωτήριο κατοικίας από το taxisnet, στο όνομα των γονέων του παιδιού..
* **Για εργαζόμενους στο Δημόσιο τομέα** προσκομίζεται πρόσφατη βεβαίωση εργασίας.
* **Για εργαζόμενους στον ιδιωτικό τομέα** προσκομίζονται:
* πρόσφατη βεβαίωση από τον εργοδότη ότι είναι εργαζόμενοι ή πρόκειται να εργασθούν εντός μηνός από την υποβολή της αίτησης εγγραφής, με προσδιορισμό του ύψους των αποδοχών τους και
* αντίγραφο αναγγελίας πρόσληψης, ή της σύμβασης εργασίας, ή εργόσημα του πρώτου τριμήνου του τρέχοντος έτους. Κατά περίπτωση, οποιοδήποτε επίσημο δικαιολογητικό, που δεν αναφέρεται παραπάνω και πιστοποιεί την εργασία.
* **Για ελεύθερους επαγγελματίες**:

1. Όσοι είναι αυτοαπασχολούμενοι εκτός πρωτογενή τομέα, προσκομίζονται:

* αντίγραφο της Δήλωσης Έναρξης Επιτηδεύματος στη Δ.Ο.Υ. ή βεβαίωση ασφαλιστικού φορέα ότι έχουν καταβληθεί ή ρυθμιστεί εισφορές και
* υπεύθυνη Δήλωση του Ν. 1599/80 περί μη διακοπής της άσκησης του επιτηδεύματος.

**2)** Όσοι είναι αυτοαπασχολούμενοι στον πρωτογενή τομέα, προσκομίζεται βεβαίωση ασφαλίσεως ασφαλιστικού φορέα, ή βεβαίωση από τον ασφαλιστικό φορέα ότι έχουν καταβληθεί, ή ρυθμιστεί οι ασφαλιστικές εισφορές.

* **Για άνεργους γονείς** προσκομίζεται βεβαίωση χρόνου ανεργίας από της Δ.ΥΠ.Α. (πρώην ΟΑΕΔ), που έχει εκδοθεί εντός της προθεσμίας των αιτήσεων.

**Επιπλέον δικαιολογητικά ανά περίπτωση**

* **Για την εγγραφή παιδιού αλλοδαπών γονέων** στον Παιδικό Σταθμό από τρίτες χώρες εκτός Ε.Ε, απαραίτητη προϋπόθεση είναι και η άδεια διαμονής σε ισχύ, γονέων και παιδιού. Σε περίπτωση που έχει λήξει η άδεια διαμονής, προσκομίζεται η τελευταία άδεια διαμονής, καθώς και βεβαίωση του αρμόδιου φορέα, ότι έχει κατατεθεί η σχετική αίτηση ανανέωσής της.
* **Για παιδί ορφανό** προσκομίζεται ληξιαρχική πράξη του αποβιώσαντος γονέα, εάν αυτό δεν αναφέρεται στο πιστοποιητικό οικογενειακής κατάστασης.
* **Για γονείς με ποσοστό αναπηρίας 67% και άνω, ή παιδί στην οικογένεια με ποσοστό αναπηρίας 67% και άνω**, προσκομίζεται βεβαίωση Υγειονομικής Επιτροπής .
* **Για διαζευγμένους ή εν διαστάσει γονείς** προσκομίζεται αντίγραφο διαζευκτηρίου (εάν αυτό δεν αναφέρεται στο πιστοποιητικό οικογενειακής κατάστασης), **ή** αίτηση διαζυγίου, **ή** άλλο επίσημο έγγραφο της διάστασης, το έντυπο μεταβολών ατομικών στοιχείων της Δ.Ο.Υ., καθώς και δικαστική απόφαση **ή** συμβολαιογραφική πράξη επιμέλειας του/των παιδιού/ών.
* **Για μονογονεϊκή οικογένεια** προσκομίζεται ληξιαρχική πράξη γέννησης του παιδιού, εάν το παιδί δεν αναφέρεται στο πιστοποιητικό οικογενειακής κατάστασης και υπεύθυνη δήλωση ότι ο γονέας ασκεί εν τοις πράγμασι και κατ’ αποκλειστικότητα, ή μετά από σχετική ανάθεση, τη γονική μέριμνα του παιδιού.
* **Για γονείς φοιτητές ή σπουδαστές** έως 25 ετών προσκομίζεται βεβαίωση τελευταίου εξαμήνου σπουδών από τη Γραμματεία της Σχολής.
* **Για γονέα που υπηρετεί τη στρατιωτική του θητεία** προσκομίζεται αποδεικτικό στρατιωτικής υπηρεσίας (στρατιωτική ταυτότητα).
* **Για γονείς ή παιδιά με σοβαρό πρόβλημα υγείας** προσκομίζεται βεβαίωση ιατρού ανάλογης ειδικότητας.
* **Τα** **παιδιά που πάσχουν από σωματικές, πνευματικές, ψυχικές παθήσεις ή αναπηρίες** εγγράφονται στο σταθμό, εφόσον βεβαιώνεται με γνωμάτευση γιατρού κατάλληλης ειδικότητας Κρατικού Νοσηλευτικού Ιδρύματος, ή Ασφαλιστικού Οργανισμού, ή αρμόδιας Δημόσιας Υπηρεσίας, ότι αυτό μπορεί να είναι ωφέλιμο για το παιδί και ότι έχει τη δυνατότητα ένταξης σε πλαίσιο λειτουργίας Παιδικού Σταθμού, με την προϋπόθεση ότι αυτός έχει την κατάλληλη υποδομή. Σε περίπτωση κωλύματος, ή αδυναμίας ορισμού, ή πρόσληψης κατάλληλου προσωπικού, κρίνεται απαραίτητη η συμμετοχή παράλληλης στήριξης από την οικογένεια.
* **Για παιδιά μητέρων που φιλοξενούνται στο δίκτυο δομών κατά της βίας των γυναικών** προσκομίζεται βεβαίωση αρμόδιου φορέα.
* **Κατά περίπτωση, οποιοδήποτε επιπλέον δικαιολογητικό κρίνει η επιτροπή επιλογής των αιτήσεων** ότι χρειάζεται να προσκομιστεί για την μοριοδότηση των αιτήσεων.

**β)** **Τα κριτήρια μοριοδότησης των αιτήσεων επανεγγραφών και νέων εγγραφών των βρεφών και νηπίων στους Βρεφονηπιακούς, Παιδικούς Σταθμούς και στο Βρεφικό Σταθμό Δήμου Φιλοθέης – Ψυχικού, για το έτος 2024 -2025 καθορίζονται ως εξής:**

|  |  |  |
| --- | --- | --- |
| 1. ΕΝΤΟΠΙΟΤΗΤΑ | Μόρια |  |
| α. Κάτοικος | 80 |  |
| 2. ΟΙΚΟΓΕΝΕΙΑΚΟ ΕΙΣΟΔΗΜΑ | |  |
| α. Μέχρι 15.000,00 € | 25 |  |
| β. Από 15.001,00 € μέχρι 25.000,00 € | 20 |  |
| γ. Από 25.001,00 € μέχρι 35.000,00 € | 15 |  |
| δ. Από 35.001,00 € μέχρι 50.000,00 € | 10 |  |
| ε. Από 50.001,00 € και πάνω | 5 |  |
| 3. ΟΙΚΟΓΕΝΕΙΑΚΗ ΚΑΤΑΣΤΑΣΗ | |  |
| α. Αριθμός ανήλικων τέκνων (για κάθε ανήλικο τέκνο) | 5 |  |
| β. Μονογονεϊκή Οικογένεια | 30 |  |
| γ. Πολύτεκνη Οικογένεια | 10 |  |
| δ. Διαζευγμένοι ή σε διάσταση γονείς | 15 |  |
| ε. Γονείς ή παιδιά με ειδικές ανάγκες (με αναπηρία 67% και άνω) | 80 |  |
| στ. Ορφανό παιδί | 100 |  |
| ζ. Γονείς ή παιδιά με σοβαρό πρόβλημα υγείας | 20 |  |
| η. Μητέρα – Πατέρας φοιτητής- μαθητής (έως 25 ετών) ή στρατεύσιμος | 20 |  |
| θ. Παιδιά μητέρων που φιλοξενούνται στο δίκτυο δομών κατά της βίας των γυναικών | 20 |  |
| ι. Αδέλφια (το ένα παιδί φιλοξενείται ήδη στο σταθμό) | 10 |  |
| 4. ΕΡΓΑΣΙΑΚΗ ΚΑΤΑΣΤΑΣΗ ΓΟΝΕΩΝ | |  |
| α. Εργαζόμενοι και οι δύο γονείς | 50 |  |
| β. Άνεργη/ος μητέρα ή πατέρας | 30 |  |
| γ. Άνεργοι και οι δύο γονείς | 40 |  |
| δ. Εργαζόμενος γονέας Μονογονεϊκής οικογένειας | 40 |  |
| ε. Εργαζόμενη μητέρα | 35 |  |
| 5. ΕΠΑΝΕΓΓΡΑΦΕΣ | |  |
| α. Επανεγγραφή παιδιού | 100 |  |

Κατά την ισοψηφία θα λαμβάνεται υπόψη το χαμηλότερο εισόδημα.

**Καθορισμός των οικονομικών εισφορών (τροφείων), για το έτος 2024-2025, στους Βρεφονηπιακούς-Παιδικούς Σταθμούς και στο Βρεφικό σταθμό Δήμου Φιλοθέης-Ψυχικού.**

Σύμφωνα με την υπ’ αριθ. **95/2024** απόφαση του Δημοτικού Συμβουλίου Δήμου Φιλοθέης-Ψυχικού, ο καθορισμός των οικονομικών εισφορών αναλύεται ως κάτωθι:

|  |  |  |
| --- | --- | --- |
| **Εισόδημα** | **Ετήσιο πληρωτέο ποσό** | **Μηνιαίο (11 μήνες) πληρωτέο ποσό** |
| Κάτοχοι VOUCHER | Απαλλαγή | Απαλλαγή |
| 0,00 - 25.000,00€ | 550,00 € | 50,00 € |
| 25.001,00 - 35.000,00€ | 770,00 € | 70,00 € |
| 35.001,00 - 50.000,00€ | 1.100,00 € | 100,00 € |
| 50.001,00 - 60.000,00€ | 1.430,00 € | 130,00 € |
| 60.001,00 - 70.000,00€ | 1.980,00 € | 180,00 € |
| 70.001,00 - 80.000,00€ | 2.750,00 € | 250,00 € |
| 80.000,00 € και άνω | 3.520,00 € | 320,00 € |

Οι οικογένειες που επιθυμούν την δωρεάν φιλοξενία των παιδιών τους στους Βρεφονηπιακούς- Παιδικούς Σταθμούς και στο Βρεφικό Σταθμό, θα πρέπει να συμμετάσχουν υποχρεωτικά στο Πρόγραμμα του ΕΣΠΑ «Πρόγραμμα προσχολικής αγωγής και δημιουργικής απασχόλησης παιδιών», έτσι ώστε να τύχουν της απαλλαγής από την καταβολή των τροφείων.

Οι δικαιούχοι της απαλλαγής οφείλουν να προσκομίσουν το voucher της Δράσης «Πρόγραμμα προσχολικής αγωγής και δημιουργικής απασχόλησης παιδιών», το οποίο λαμβάνουν μετά από την υποβολή ηλεκτρονικής αίτησης εγγραφής στην ιστοσελίδα της ΕΕΤΑΑ ([www.eetaa.gr](http://www.eetaa.gr)), εφόσον πληρούν τις προϋποθέσεις.

**Ειδικές κατηγορίες οικονομικών εισφορών (τροφείων)**

α) Απαλλάσσονται της οικονομικής εισφοράς, για τα τέκνα τους, οι εργαζόμενοι στον Δήμο Φιλοθέης-Ψυχικού.

β) Οι τρίτεκνες οικογένειες έχουν έκπτωση 30% επί της κλίμακας, ανάλογα με το εισόδημά τους.

γ) Οι πολύτεκνες οικογένειες έχουν έκπτωση 40% επί της κλίμακας, ανάλογα με το εισόδημά τους.

δ) Οι οικογένειες, για τα τέκνα τους που φοιτούν ταυτόχρονα στους Σταθμούς του Δήμου μας, έχουν έκπτωση 15% επί της κλίμακας, ανάλογα με το εισόδημά τους.

Όταν συντρέχουν οι προϋποθέσεις για περισσότερες από μια εκπτώσεις ισχύει η μεγαλύτερη.

Επιπροσθέτως δεν λαμβάνονται υπόψη στον υπολογισμό του εισοδήματος των γονέων για τον καθορισμό του ύψους των τροφείων τα κάτωθι :

1. Η αποζημίωση από απόλυση και εφόσον συντρέχει με ανεργία στο οικονομικό έτος αναφοράς, ή στις αρχές του επόμενου οικονομικού έτους, στις περιπτώσεις που η αποζημίωση από απόλυση καταβλήθηκε στο τέλος του οικονομικού έτους αναφοράς (αυτό στο οποίο αναφέρεται το υποβεβλημένο με την αίτηση εκκαθαριστικό).

2. Το επίδομα ανεργίας και μητρότητας της Δ.ΥΠ.Α. (πρώην Ο.Α.Ε.Δ.)

3. Το επίδομα αναπηρίας

* Για εγγραφή βρέφους ή νηπίου εντός του πρώτου δεκαπενθημέρου του μήνα καταβάλλεται ολόκληρη η οικονομική συμμετοχή. Για εγγραφή στο δεύτερο δεκαπενθήμερο καταβάλλεται το ήμισυ της οικονομικής συμμετοχής.
* Μετά από σχετική αίτηση διαγραφής βρέφους ή νηπίου δεν καταβάλλονται τα τροφεία από τον μήνα διαγραφής του. Στις περιπτώσεις διαγραφής δεν επιστρέφεται η οικονομική εισφορά που έχει ήδη καταβληθεί.
* Δεν γίνεται απαλλαγή ή μείωση της μηνιαίας οικονομικής συμμετοχής στις περιπτώσεις απουσίας (ολιγοήμερης ή παρατεταμένης) του παιδιού από τον Παιδικό Σταθμό. Η οικονομική συμμετοχή θα καταβάλλεται υποχρεωτικά για κάθε μήνα, ανεξαρτήτως των ημερών φιλοξενίας και των ημερών που οι Παιδικοί Σταθμοί παραμένουν κλειστοί. Σε περίπτωση μακρόχρονης απουσίας άνω του ενός μήνα για ιδιαίτερα σοβαρούς λόγους υγείας του παιδιού (όπως νοσηλεία σε Νοσοκομείο), αίτημα απαλλαγής ή μείωσης της οικονομικής συμμετοχής εξετάζεται από την Ειδική Επιτροπή Επαναξιολόγησης των τροφείων.
* Σε περίπτωση που ο γονέας έχει voucher της Δράσης «Πρόγραμμα προσχολικής αγωγής και δημιουργικής απασχόλησης παιδιών» και το παιδί απουσιάζει αδικαιολόγητα ή δεν έχει καμία παρουσία όλο το μήνα θα επιβαρύνεται με πενήντα ευρώ μηνιαίως.
* Οι αιτήσεις απαλλαγής ή επαναπροσδιορισμού των τροφείων εξετάζονται, σύμφωνα με τις κείμενες διατάξεις, από την Ειδική Επιτροπή Επαναξιολόγησης των τροφείων, με εισήγηση η οποία υποβάλλεται για έγκριση στο Δ.Σ. του Δήμου Φιλοθέης-Ψυχικού.

Οι ετήσιες οικονομικές εισφορές (τροφεία) καθορίζονται ανάλογα με το οικογενειακό εισόδημα των γονέων, το οποίο προκύπτει από τα αντίγραφα των φορολογικών δηλώσεων και εκκαθαριστικών που κατατίθενται. Στις περιπτώσεις γονέων όπου δεν υποχρεούνται σε υποβολή φορολογικής δήλωσης, το οικογενειακό εισόδημα θα προκύπτει από τις βεβαιώσεις του εργοδότη για τις ετήσιες αποδοχές τους.

Η καταβολή της ετήσιας οικονομικής εισφοράς στους Βρεφονηπιακούς, Παιδικούς Σταθμούς και στο Βρεφικό σταθμό του Δήμου μας, όπως αναλυτικά περιγράφηκε παραπάνω, προτείνεται να γίνεται ως εξής για τη διευκόλυνση των γονέων:

* Εφάπαξ μέσα στο μήνα Σεπτέμβριο, με έκπτωση 10% επί του συνόλου των τροφείων.
* Μηνιαίως, μέσα στο πρώτο πενθήμερο εκάστου μήνα και μέχρι την 31η Ιουλίου.